[bookmark: _GoBack]ANEXA la Proiect  de hotărâre  nr. 47 /02.09.2026



REGULAMENT
privind  condițiile de autorizare și funcționare a  activităților de jocuri de noroc
 – activități loto și activități de tip pariuri sportive – în locații fizice 
pe teritoriul Comunei Tomșani, județul Prahova



         CAPITOLUL I - Dispoziții generale
        Art. 1. Prezentul regulament stabilește condițiile de autorizare și funcționare a activităților de jocuri de noroc – activități loto și activități de tip pariuri sportive –în locații fizice pe teritoriul Comunei Tomșani, județul Prahova.

        Art. 2. Activitățile de jocuri de noroc pot fi desfășurate numai de operatori economici care dețin licență de organizare și autorizație de exploatare valabile, emise în condițiile legii, precum și autorizația anuală de funcționare emisă de autoritatea administrației publice locale.

         Art. 3. Pe teritoriul Comunei Tomșani se permit exclusiv activitățile de jocuri de noroc desfășurate în locații fizice, după cum urmează:
a) activități loto, organizate de Compania Națională „Loteria Română” – S.A.;
b) activități de tip pariuri sportive  autorizațe conform legii, prevăzute la art. 10 litera ”a , ”b” și ”h” din Ordonanţa de urgență a Guvernului nr. 77/2009 privind organizarea și exploatarea jocurilor de noroc. 
           
         Art. 4. Desfășurarea oricăror alte tipuri de activități de jocuri de noroc, astfel cum sunt definite la art. 10 din OUG nr. 77/2009, cu modificările și completările ulterioare, este interzisă pe teritoriul Comunei Tomșani.

         Art. 5. Prezentul regulament este elaborat în conformitate cu OUG nr. 77/2009, OUG nr. 57/2019 privind Codul administrativ, Legea nr. 227/2015 privind Codul fiscal, OG nr. 2/2001 privind regimul contravențiilor, Legea nr. 61/1991 și alte acte normative incidente.

         CAPITOLUL II - Definiții și reguli de interpretare
         Art. 6. În sensul prezentului regulament, expresiile de mai jos au următoarele semnificații:
        -autorizație locală de funcționare - actul administrativ emis de autoritatea administrației publice locale pentru desfășurarea activității de jocuri de noroc în locație fizică pe teritoriul comunei;
        -suprafață utilă - suprafața efectiv destinată activității autorizate și utilizării de către public, rezultată din documentele de proprietate, folosință, cadastru ori schița spațiului; în această suprafață se includ spațiile de deservire directă a activității și nu se includ, de regulă, spațiile tehnice, grupurile sanitare și depozitele care nu sunt destinate activității cu publicul;
         -operator economic - persoana juridică licențiată potrivit legii să organizeze și să exploateze jocuri de noroc;
         -locație fizică - spațiul distinct în care activitatea de jocuri de noroc se desfășoară efectiv în relație cu publicul.

          Art. 7. Comercializarea, în cadrul unui magazin sau punct comercial general, a lozurilor sau biletelor loto ale Companiei Naționale «Loteria Română» - S.A. nu se consideră, prin ea însăși, locație fizică distinctă de jocuri de noroc, dacă nu există spațiu dedicat ori organizare specifică a activității de jocuri de noroc.

            CAPITOLUL III - Autorizarea activității
          Art. 8. (1) Desfășurarea activităților de jocuri de noroc în locații fizice pe teritoriul Comunei Tomșani este condiționată de obținerea prealabilă a autorizației anuale de funcționare.
          (2) Autorizația de funcționare se acordă prin hotărâre a Consiliului Local, în baza prezentului regulament. În aplicarea hotărârii, primarul emite actul  administrativ care atestă dreptul de funcționare.

          Art. 9. (1) Cererea pentru eliberarea autorizației se depune la registratura primăriei și va fi însoțită de următoarele documente:
         -cerere tip sau cerere scrisă semnată de reprezentantul legal;
         -copie a licenței de organizare a jocurilor de noroc valabilă la data depunerii cererii;
         -copie a autorizației de exploatare a jocurilor de noroc valabilă;
         -certificat constatator emis de Oficiul Național al Registrului Comerțului sau document echivalent, din care să rezulte datele operatorului și punctul de lucru;
          -documente care atestă dreptul de proprietate, administrare, concesiune, locațiune sau alt drept de folosință asupra spațiului;
         -planul ori schița spațiului, din care să rezulte suprafața utilă destinată activității;
         -declarație pe propria răspundere a reprezentantului legal privind respectarea condițiilor prevăzute de lege și de prezentul regulament;
        -dovada achitării taxei de autorizare, după emiterea autorizației, în termenul prevăzut de prezenta hotărâre.
       -dovada că nu există datorii restante la bugetul de stat și bugetul local; autorizație de securitate la incendiu (unde este cazul).

         Art. 10. Compartimentul Impozite și taxe locale  verifică documentația depusă și întocmește propunerea de emitere sau, după caz, de respingere a autorizației, în raport cu îndeplinirea condițiilor legale și regulamentare.

         Art. 11. În cazul în care documentația este incompletă, solicitantul va fi notificat în termen de 5 zile lucrătoare pentru completare. Completarea se va face în termen de 5 zile lucrătoare de la notificare. Compartimentul Impozite și taxe locale  întocmește referat de aprobare sau respingere.

        Art. 12. (1) Autorizația de funcționare se emite pentru fiecare locație fizică în parte și este valabilă 12 luni de la data emiterii.
        (2) Autorizația poate fi reînnoită la solicitarea titularului. Pentru primul an de autorizare, taxa se poate calcula proporțional cu perioada de valabilitate.
         (3) Refuzul emiterii autorizației de functionare se comunică solicitantului în scris, motivat, și poate fi contestat în condițiile Legii nr. 554/2004 a contenciosului administrativ.

         Art. 13. Modificarea datelor esențiale avute în vedere la emiterea autorizației, inclusiv a suprafeței utile, a titularului dreptului de folosință ori a naturii activității autorizate, se comunică de îndată autorității locale, în vederea actualizării sau, după caz, a reautorizării.

            CAPITOLUL IV - Zonarea activităților
           Art. 14 (1) Autorizarea activităților de jocuri de noroc este condiționată de respectarea următoarelor distanțe minime și condiții de amplasare:
            a) minimum 300 m față de unități de învățământ;
            b) minimum 300 m față de parcuri și locuri de joacă;
            c) minimum 300 m față de unități sanitare;
            d) amplasamentul să nu fie situat în zone exclusiv rezidențiale.
          (2) Distanțele prevăzute la alin. (1) se măsoară în linie dreaptă („aerian”), pe hartă, între intrarea principală a spațiului în care se desfășoară activitatea și limita imobilului în care funcționează obiectivul protejat.
         (3) Consiliul Local poate stabili, prin hotărâre, limitarea numărului de locații autorizate pe raza unității administrativ-teritoriale, în funcție de interesul public local.

          CAPITOLUL V - Taxa locală
         Art. 15. Taxa anuală pentru obținerea autorizației locale de funcționare este de 100 lei/mp/an și se calculează în funcție de suprafața utilă a spațiului destinat activității.

         Art. 16. Suprafața utilă luată în calcul este cea rezultată din documentele depuse de operatorul economic și verificate de compartimentul de specialitate.

        Art. 17. (1) Taxa locală anuală se achită în termen de 30 de zile de la emiterea autorizației de funcționare.
        (2) Neachitarea taxei în termenul prevăzut poate atrage suspendarea sau retragerea autorizației, prin act administrativ motivat emis de primar.
         (3) Neplata taxei în termenul prevăzut atrage majorări și penalități conform legislației fiscale în vigoare.

         Art. 18. În situația în care, pe parcursul perioadei de valabilitate a autorizației, intervin modificări privind suprafața utilă autorizată, taxa se recalculează corespunzător pentru perioada rămasă.
              
            CAPITOLUL VI - Drepturi și obligații ale operatorilor
           Art. 19. Operatorii economici autorizați au obligația să desfășoare activitatea numai în limitele și condițiile aprobate prin autorizația locală și în conformitate cu licența și autorizația de exploatare emise potrivit legii.

           Art. 20. Operatorii autorizați au următoarele obligații principale:
          a) să achite taxele locale privind publicitatea și salubritatea, conform hotărârilor Consiliului Local.
          b) să stabilească un program de funcționare, cu respectarea normelor de ordine publică și a limitării maxime până la ora 22:00 și să îl afișeze vizibil, să nu permită accesul minorilor, să mențină curățenia în zona aferentă, să nu amplaseze reclame fără aviz, să nu expună mobilier în afara spațiului și să despăgubească eventualele prejudicii.
          c) să mențină valabile, pe întreaga durată a activității, licența de organizare, autorizația de exploatare și dreptul de folosință asupra spațiului;
          d) să afișeze într-un loc vizibil autorizația locală de funcționare;
          e) să permită verificările efectuate de personalul împuternicit al autorității locale și al altor autorități competente;
          f) să comunice autorității locale orice schimbare relevantă privind activitatea autorizată;
          g) să respecte dispozițiile legale aplicabile în materia ordinii publice, protecției minorilor, sănătății și siguranței publice.

             CAPITOLUL VII - Perioada tranzitorie
           Art. 21. (1) Operatorii economici care, la data intrării în vigoare a hotărârii de aprobare a prezentului regulament, desfășoară activități de jocuri de noroc permise potrivit prezentului regulament (respectiv activități loto și pariuri sportive) pot continua activitatea până la expirarea autorizațiilor de exploatare deținute, potrivit legii.
          (2) Prevederile alin. (1) se aplică în conformitate cu dispozițiile art. XXXIX din OUG nr. 7/2026.

           Art. 22. (1) Operatorii economici prevăzuți la art. 21 alin. (1) au obligația de a solicita autorizația locală de funcționare anterior expirării autorizațiilor de exploatare deținute.
          (2) Autorizația locală se va elibera numai pentru activitățile permise potrivit prezentului regulament.

          Art. 23. (1) Operatorii economici care desfășoară activități de jocuri de noroc interzise potrivit prezentului regulament (în special activități de tip slot-machine) pot continua activitatea exclusiv până la expirarea autorizațiilor de exploatare deținute la data intrării în vigoare a hotărârii.
         (2) După expirarea autorizațiilor prevăzute la alin. (1), desfășurarea acestor activități este interzisă pe teritoriul Comunei Tomșani.

         Art. 24. (1) Operatorii economici care încep activitatea după intrarea în vigoare a hotărârii au obligația de a obține autorizația locală de funcționare anterior începerii activității.
        (2) Termenul de 90 de zile pentru solicitarea autorizației locale se aplică exclusiv operatorilor prevăzuți la alin. (1).

        Art. 25. Nerespectarea obligației de obținere a autorizației locale de funcționare pentru activitățile permise atrage imposibilitatea desfășurării activității, în condițiile legii.

           CAPITOLUL VIII - Dispoziții finale
          Art. 26. Activitățile de tip slot-machine nu se autorizează pe teritoriul Comunei Tomșani.

          Art. 27. Respectarea prezentului regulament se verifică de către poliția locală și alte instituții competente.

          Art. 28. (1) Constituie contravenții următoarele fapte:
          a) desfășurarea activității de jocuri de noroc fără autorizație locală de funcționare;
          b) permiterea accesului minorilor în locațiile în care se desfășoară activitatea;
          c) nerespectarea condițiilor de amplasare și a distanțelor minime prevăzute la art. 14 din prezentul regulament;
          d) nerespectarea programului de funcționare stabilit și afișat;
         e) desfășurarea activității cu încălcarea condițiilor prevăzute în autorizația de funcționare;
         f) refuzul de a permite accesul organelor de control sau de a pune la dispoziția acestora documentele solicitate;
         g) neafișarea autorizației de funcționare la loc vizibil;
         h) declararea sau utilizarea unei suprafețe diferite de cea reală, în scopul diminuării taxei datorate.
         (2) Contravențiile prevăzute la alin. (1) se sancționează după cum urmează:
            a) faptele prevăzute la lit. a) și b) se sancționează cu amendă de la 4.000 lei la 5.000 lei;
            b) faptele prevăzute la lit. c) și e) se sancționează cu  amendă de la 3.000 lei la 5.000 lei;
            c) faptele prevăzute la lit. d), f) și g) se sancționează cu  amendă de la 1.000 lei la 2.500 lei;
         (3) Pentru faptele de gravitate redusă se poate aplica sancțiunea avertismentului, în condițiile legii.
         (4) Constatarea contravențiilor și aplicarea sancțiunilor se realizează de către polițiștii locali din cadrul Poliției Locale a Comunei Tomșani.
          (5) Dispozițiile prezentului articol se completează cu prevederile OG nr. 2/2001 privind regimul juridic al contravențiilor, cu modificările și completările ulterioare.
          (6) Aplicarea sancțiunii contravenționale nu înlătură posibilitatea dispunerii măsurii complementare de suspendare sau retragere a autorizației de funcționare, în condițiile legii.

        Art. 29. Retragerea sau suspendarea autorizației se dispune prin hotărâre a Consiliului Local, în baza constatărilor organelor de control.

         Art. 30. Sumele provenite din amenzile aplicate în temeiul prezentului regulament se fac venit la bugetul local, potrivit  OG nr. 2/2001. 

         Art. 31. Prevederile prezentului regulament se completează cu dispozițiile legale incidente în materia jocurilor de noroc, fiscalității locale, ordinii publice și procedurii administrative.

         Art. 32. Compartimentul  Impozite și taxe  și Compartimentul. Politia Locala va duce la îndeplinire sarcinile din prezentul regulament.



Primar,
Pelin Mihai-Florin
2

2

